b'\n_START_ARTICLE_\nSant Valent\xc3\xad de Salar\xc3\xa7a\n_START_SECTION_\nDescripci\xc3\xb3\n_START_PARAGRAPH_\nAquesta esgl\xc3\xa9sia est\xc3\xa0 ubicada dalt d\'un turonet que presideix tota la vall de Salar\xc3\xa7a. \xc3\x89s una construcci\xc3\xb3 rom\xc3\xa0nica del segle XII, de planta petita amb volta de can\xc3\xb3 apuntada i absis semicircular al costat de llevant, amb cornisa i finestra central de l\xc3\xadnies senzilles. La porta d\'acc\xc3\xa9s primitiva \xc3\xa9s a migjorn i est\xc3\xa0 formada per un arc de mig punt, actualment cegada. L\'entrada actual es fa per la banda de ponent, on s\'afeg\xc3\xad al segle XVI o XVII un porxo amb teulat a dues aig\xc3\xbces. Sobre aquesta fa\xc3\xa7ana oest s\'assenta el campanar d\'espadanya de dos ulls, amb campanes datades, respectivament, del 1733 i del 1761. al nord, adossada al mur del temple, hi ha l\'escala de pedra que mena al campanar.\n_START_SECTION_\nHist\xc3\xb2ria\n_START_PARAGRAPH_\nConsta que Sant Valent\xc3\xad de Salar\xc3\xa7a fou consagrat l\'any 1168 per Pon\xc3\xa7 de Monells, bisbe de Tortosa i abat del monestir de Sant Joan de les Abadesses. Del segle XIV hi ha una citaci\xc3\xb3 de "Sancti Valentini de Ar\xc3\xa7a", l\'any 1362, depenent de la parr\xc3\xb2quia de Beget. En el decurs de l\'any 1977 es van fer obres de restauraci\xc3\xb3 per tal d\'evitar les humitats que amena\xc3\xa7aven la volta. Durant l\'estiu de 2014 la Diputaci\xc3\xb3 de Girona hi va invertir 20.000\xe2\x82\xac per refor\xc3\xa7ar parets i teulada. L\'ermita est\xc3\xa0 situada en un tur\xc3\xb3 de terrenys argilosos i per l\'efecte dels moviments s\xc3\xadsmics que de manera regular afecten la comarca \xc3\xa9s m\xc3\xa9s sensible al pas del temps._NEWLINE_El dissabte despr\xc3\xa9s a l\'Ascensi\xc3\xb3, a la vig\xc3\xadlia de Pentacosta, es celebra l\'Aplec i Festa de Salar\xc3\xa7a, amb una Paralit\xc3\xbargia, benedicci\xc3\xb3 de cavalls i cant dels Goigs, seguit de sardanes i arrossada popular._NEWLINE_El 7 d\'abril de 2018 es van inaugurar unes noves obres de restauraci\xc3\xb3 per a, entre d\'altres, evitar filtracions d\'aigua a trav\xc3\xa9s del teulat i els fonaments, aix\xc3\xad com refor\xc3\xa7ar l\'estructura malmesa pels terratr\xc3\xa8mols.'